b'\n_START_ARTICLE_\nStevia\n_START_SECTION_\nZgodovina in uporaba\n_START_PARAGRAPH_\nRod Stevia sestavlja 240 vrst rastlin, ki so zna\xc4\x8dilne za Ju\xc5\xbeno Ameriko, srednjo Ameriko in Mehiko, nekaj vrst najdemo tudi v ameri\xc5\xa1kih zveznih dr\xc5\xbeavah Arizona, Nova Mehika in Teksas. Najprej jih je raziskoval \xc5\xa1panski botanik in zdravnik Petrus Jacobus Stevus (Pedro Jaime Esteve 1500\xe2\x80\x931556), iz katerega priimka izhaja latinska beseda stevia . Ljudje so sladke vrste S. rebaudiane S. rebaudiana za\xc4\x8deli uporabljati v Ju\xc5\xbeni Ameriki. Listi rastline stevia so 30- do 45-krat slaj\xc5\xa1i od sukroze (navadnega namiznega sladkorja). Liste lahko u\xc5\xbeivamo sve\xc5\xbee ali jih damo v \xc4\x8daj in hrano._NEWLINE_Rastlino \xc5\xbee ve\xc4\x8d kot 1.500 let veliko uporablja ljudstvo Guaran\xc3\xad, za medicinske namene pa jo \xc5\xbee dolgo uporabljajo v Paragvaju in Braziliji. Na obmo\xc4\x8dju teh dveh dr\xc5\xbeav so listi \xc5\xbee stoletja znani kot tradicionalno sladilo za tamkaj\xc5\xa1nje \xc4\x8daje, zdravilo in "sladek prigrizek"._NEWLINE_Leta 1899 je \xc5\xa1vicarski botanik Mois\xc3\xa9s Santiago Bertoni, med raziskovanjem vzhodnega Paragvaja prvi podrobno opisal rastlino in njen sladki okus. Sprva je bilo o njej opravljenih le malo raziskav, nakar sta leta 1931 dva francoska kemika izolirala glikozida, ki dajeta stevii sladek okus. Ti dve spojini sta bili poimenovani steviozid in rebaudiozid, obe sta 250- do 300-krat slaj\xc5\xa1i od sukroze, odporni na toploto, pH stabilni in ne fermentirata._NEWLINE_To\xc4\x8dna struktura aglikona in glikozida je bila objavljena leta 1955._NEWLINE_V zgodnjih 1970-ih se je sumilo, da so sladila kot so ciklamat in saharin kancerogeni. Posledica tega je bila, da so na Japonskem pri\xc4\x8deli s kultivacijo stevie kot alternative. Listi rastline, vodni izvle\xc4\x8dek listov in o\xc4\x8di\xc5\xa1\xc4\x8deni steviozidi se uporabljajo kot sladila. Prvo komercialno dostopno sladilo iz stevie na Japonskem, je bil proizveden v Japonskem podjetju Morita Kegaku Kogyo Co., Ltd, leta 1971. Japonci uporabljajo stevio v prehrambenih proizvodih, brezalkoholnih pija\xc4\x8dah (vklju\xc4\x8dno s kokakolo), in za namizno uporabo. Japonska trenutno porabi ve\xc4\x8d stevie kot katerakoli druga dr\xc5\xbeava, saj stevia predstavlja 40\xc2\xa0% trga sladil._NEWLINE_Danes stevio gojijo in uporabljajo v prehrani tudi drugje v Vzhodni Aziji, vklju\xc4\x8dno s Kitajsko (od leta 1984), Ju\xc5\xbeno Korejo, Tajvanom, Tajsko, in Malezijo. Zasledimo jo lahko tudi v oto\xc5\xa1ki dr\xc5\xbeavici Saint Kitts and Nevis, v delih Ju\xc5\xbene Amerike (Brazilija, Kolumbija, Peru, Paragvaj, in Urugvaj), ter v Izralu. Kitajska je najve\xc4\x8dji svetovni izvoznik steviozida._NEWLINE_Vrste Stevie je mogo\xc4\x8de najti v naravih mokri\xc5\xa1\xc4\x8dih, ki se lahko nahajajo na travnikih, kot tudi planinah. Rastline tvorijo semena, a samo majhen dele\xc5\xbe jih kali. Nespolno razmno\xc5\xbeevanje stevie je u\xc4\x8dinkovitej\xc5\xa1a metoda reprodukcije.\n_START_SECTION_\nLjudsko zdravilo in raziskave\n_START_PARAGRAPH_\nStevio \xc5\xbee stoletja uporablja ljudstvo Guaran\xc3\xad v Paragvaju, imenujejo jo ka\'a he\'\xc3\xaa ("sladko zeli\xc5\xa1\xc4\x8de"). Z njo sladijo \xc4\x8daj m\xc3\xa1te in kardiotoni\xc4\x8dne zdravilne \xc4\x8daje. Sedanje raziskave so ocenile njene u\xc4\x8dinke na debelost in povi\xc5\xa1an krvni tlak. Stevia ima zanemarljiv u\xc4\x8dinek na povi\xc5\xa1anje glukoze v krvi, in lahko pove\xc4\x8da glukozno toleranco; lahko je koristna kot naravno sladilo za diabetike in druge, ki se dr\xc5\xbeijo diete z nadzorovano vsebnostjo ogljikovih hidratov-kontrolirane diete.\n_START_SECTION_\nKomercializacija\n_START_PARAGRAPH_\nSteviol glikozide je kot sladilo leta 1971 prvo poslalo na trg japonsko podjetje Morita Kagaku Kogyo, vodilni proizvajalec izvle\xc4\x8dkov stevie na Japonskem._NEWLINE_Stevio od leta 1987 eksperimentalno gojijo v kanadski provinci Ontario, kjer ugotavljajo mo\xc5\xbenost gojenja pridelka v komercialne namene._NEWLINE_Leta 2007 je podjetje Coca-Cola objavilo na\xc4\x8drte za pridobitev dovoljenja za uporabo iz stevie pridobljenega sladila, rebiane kot prehranskega dodatka v ZDA do leta 2009. Poleg tega so razkrili tudi na\xc4\x8drte za tr\xc5\xbeenje z rebiano slajenih produktov v 12 dr\xc5\xbeavah, ki dovoljujejo uporabo stevie v obliki prehranskega dodatka. Maja 2008 sta Coca-Cola in Cargill naznanila dostopnost Truvia, blagovne znamke sladila iz stevie, ki vsebuje eritritol in rebiano, ki jo je ameri\xc5\xa1ka Agencija za hrano in zdravila (FDA) odobrila kot prehranski dodatek decembra 2008. Coca-Cola je objavila na\xc4\x8drte, da proti koncu decembra 2008 lansira na trg pija\xc4\x8de, slajene s stevio.._NEWLINE_Kmalu zatem sta, Pepsi in Pure Circle napovedala PureVia, svojo blagovno znamko sladila na osnovi stevie, do odobritve s strani FDA pa zadr\xc5\xbeala lansiranje pija\xc4\x8d, slajenih z rebaudiozidom A. Ker je FDA dovolila prodajo Truvie in PureVie, sta Coca-Cola in Pepsi predstavila produkte, ki vsebujejo njuni novi sladili.\n_START_SECTION_\nEkstrakcija sladkih spojin\n_START_PARAGRAPH_\nRebaudiozid A je najmanj grenak od vseh steviol glikozidov v rastlini stevia. Za proizvodnjo rebaudiozida A rastline stevia posu\xc5\xa1ijo in jih izpostavijo procesu izlo\xc4\x8danja vode. Ta surov izvle\xc4\x8dek vsebuje okrog 50\xc2\xa0% rebaudiozida A; njegove razli\xc4\x8dne glikozidne molekule lo\xc4\x8dijo s tehnikami kristalizacije, pri \xc4\x8demer kot topilo tipi\xc4\x8dno uporabljajo etanol ali metanol. To omogo\xc4\x8da proizvajalcu izolacijo \xc4\x8distega rebaudiozida A.._NEWLINE_Kanadski Nacional Research Council je patentiral proces ekstrakcije sladkih spojin iz stevie z ekstrakcijo pri temperaturah od 0 do 25\xc2\xa0\xc2\xb0C, ki ji sledi \xc4\x8di\xc5\xa1\xc4\x8denje z nanofiltracijo. Pri \xc4\x8di\xc5\xa1\xc4\x8denju ekstrakta se pred obdelavo uporabi mikrofiltracija. Nato se izvede \xc4\x8di\xc5\xa1\xc4\x8denje z ultrafiltracijo, ki ji sledi nanofiltracija.\n_START_SECTION_\nMehanizem delovanja\n_START_PARAGRAPH_\nGlikozidi so molekule, ki vsebujejo glukozo in druge snovi brez sladkorja , imenovane algikoni (molekule z drugimi sladkorji so polisaharidi). Receptorji jezika se odzovejo na glukozo v glikozidih - tisti z ve\xc4\x8d glukoze (rebaudioside) so okusiti slaj\xc5\xa1i od tistih z manj (steviozid). Nekateri grenki receptorji na jeziku se odzovejo na aglikone. V prebavnem traktu, se rebaudiosidi presnavljajo v steviozide. Nato je steviozid raz\xc4\x8dlenjen na glukozo in steviol. Glukoze, ki se sprosti pri tem procesu, porabijo bakterije v debelem \xc4\x8drevesu in se ne absorbirajo v krvni obtok. . Steviol se ne more nadaljnjo prebaviti in se prenese iz prebavnega sistema v urin ali blato.\n_START_SECTION_\nZdravje in varnost\n_START_PARAGRAPH_\n\xc5\xa0tudija iz leta 1985 poro\xc4\x8da, da je steviol, produkt razpada steviozida in rebaudiozida (dveh sladkih steviol glikozidov v listu stevie), mutagen v prisotnosti jetrnega ekstrakta podgan, predhodno zdravljenih s PCB me\xc5\xa1anico \xe2\x80\x94 Vendar so to ugotovitev kritizirali zaradi napak v postopku, saj naj bi podatke razglasili na tak\xc5\xa1en na\xc4\x8din, da bi celo destilirana voda dajala mutagene rezultate . V naslednjih letih so bioanaliza, \xc5\xa1tudije na celi\xc4\x8dnih kulturah in \xc5\xbeivalske \xc5\xa1tudije dale me\xc5\xa1ane rezultate glede toksikologije in ne\xc5\xbeelenih u\xc4\x8dinkov sestavin stevie. Obstajajo poro\xc4\x8dila o ugotovitvah, da naj bi bila steviol in steviozid \xc5\xa1ibka mutagena, a ve\xc4\x8dina \xc5\xa1tudij ka\xc5\xbee odsotnost \xc5\xa1kodljivih u\xc4\x8dinkov. V pregledu literature, iz leta 2008, 14 od 16 navajanih \xc5\xa1tudij ni pokazalo genotoksi\xc4\x8dne aktivnosti steviozida, 11 od 15 \xc5\xa1tudij ni pokazalo genotoksi\xc4\x8dne aktivnosti steviola, nobena \xc5\xa1tudija pa ni pokazala genotoksi\xc4\x8dnosti rebaudiozida A. Na\xc5\xa1li niso nobenega dokaza, da sestavine stevie povzro\xc4\x8dajo raka ali po\xc5\xa1kodbe ploda._NEWLINE_V zvezi z diabetesom so \xc5\xa1tudije pokazale, da ima stevia o\xc5\xbeivitveni u\xc4\x8dinek na \xce\xb2-celicah trebu\xc5\xa1ne slinavke., izbolj\xc5\xa1a insulinsko ob\xc4\x8dutljivost v podganah, ter celo spodbudi dodatno ustvarjanje insulina, pomaga izbolj\xc5\xa1ati stanje pri diabetesu in metaboli\xc4\x8dnem sindromu. U\xc5\xbeivanje Stevie pred obroki statisti\xc4\x8dno zna\xc4\x8dilno zni\xc5\xbea postprandialne stopnje inzulina v primerjavi z aspartatomin sokrozo (navadni sladkor). Pregledna \xc5\xa1tudija iz leta 2011 je pri\xc5\xa1la do zaklju\xc4\x8dka, da bi sladilo iz stevie verjetno koristilo diabetikom._NEWLINE_Preliminarne \xc5\xa1tudije na ljudeh ka\xc5\xbeejo, da lahko stevia pomaga zni\xc5\xbeati povi\xc5\xa1an krvni tlak, \xc4\x8deprav je neka druga \xc5\xa1tudija ugotovila, da ni u\xc4\x8dinka na zvi\xc5\xa1an krvni pritisk. Dejstvo je, da milijoni Japoncev \xc5\xbee ve\xc4\x8d kot 30 let uporabljajo stevio, vendar doslej \xc5\xa1e niso poro\xc4\x8dali o \xc5\xa1kodljivih u\xc4\x8dinkih. Podobno se listi stevie \xc5\xbee stoletja uporabljajo v Ju\xc5\xbeni Ameriki, kjer se v etnomedicinski tradiciji iz roda v rod prena\xc5\xa1a znanje o njegovi u\xc4\x8dinkovitosti pri zdravljenju diabetesa melitusa tipa 2._NEWLINE_Leta 2006 je Svetovna zdravstvena organizacija (WHO) opravila temeljito evalvacijo nedavnih eksperimentalnih \xc5\xa1tudij steviozida in steviolov, opravljenih na \xc5\xbeivalih in ljudeh, in pri\xc5\xa1la do zaklju\xc4\x8dka, da "steviozid in rebaudiozid A nista genotoksi\xc4\x8dna in vitro ali in vivo ter da se genotoksi\xc4\x8dnost steviola in nekaterih njegovih oksidativnih derivatov in vitro ne izra\xc5\xbea in vitro in vivo." Ravno tako niso na\xc5\xa1li dokazov za kancerogeno aktivnost. Poleg tega poro\xc4\x8dilo omenja, "da je steviozid pokazal nekaj farmakolo\xc5\xa1kih u\xc4\x8dinkov pri pacientih s povi\xc5\xa1anim krvnim tlakom ali diabetesom melitusom tipa 2", vendar zaklju\xc4\x8duje, da so za dolo\xc4\x8ditev primernega odmerka potrebne nadaljnje \xc5\xa1tudije. WHO-jev odbor strokovnjakov za prehranske dodatke je na osnovi dolgoro\xc4\x8dnih \xc5\xa1tudij sklenil, da je sprejemljiv dnevni vnos steviol glikozida do 4 miligrame na kilogram telesne te\xc5\xbee._NEWLINE_Leta 2009 je v ZDA FDA kot prva za\xc4\x8dela obravnavati "Rebiano (rebaudiozid A) kot na splo\xc5\xa1no varno" (GRAS)". Glede na merilo toksi\xc4\x8dnosti, ki ga lahko opi\xc5\xa1emo kot srednji smrtni odmerek ali LD\xe2\x82\x85\xe2\x82\x80, poro\xc4\x8dilo oddano na FDA dokumentira "da so opazovane LD\xe2\x82\x85\xe2\x82\x80 vrednosti zna\xc5\xa1ale 5.2 g/kg za hr\xc4\x8dke mo\xc5\xa1kega spola in 6.1 g/kg za hr\xc4\x8dke \xc5\xbeenskega spola." Poro\xc4\x8dilo vsebuje podroben seznam mednarodnih \xc5\xa1tudij, referenc in kemijskih analiz._NEWLINE_Dve pregledni \xc5\xa1tudiji iz leta 2010 sta ugotovili, da stevia ali njeni sladilni izvle\xc4\x8dki ne povzro\xc4\x8dajo zdravstvenih te\xc5\xbeav. Poleg tega je pregledna \xc5\xa1tudija iz leta 2009 ugotovila, da steviozid in podobne spojine delujejo proti hiperglikemiji, zvi\xc5\xa1anemu krvnemu tlaku, vnetjem, tumorjem, diareji in imajo diureti\xc4\x8dne in imunomodulatorne u\xc4\x8dinke._NEWLINE_Evropska agencija za varno hrano (EFSA) je ocenila varnost steviol glikozidov, pridobljenih iz listov rastline Stevia rebaudiana Bertoni, kot sladila in 10. marca 2010 objavila svoje menje. EFSA je dolo\xc4\x8dila, da je sprejemljivi dnevni vnos (ADI) steviol glikozidov, izra\xc5\xbeenih kot ekvivalenti steviola, 4\xc2\xa0mg/kg telesne te\xc5\xbee. Dne 11. novembra 2011 je Evropska komisija komisija dovolila uporabo steviol glikozidov kot prehranskega dodatka, pri \xc4\x8demer je dolo\xc4\x8dila najvi\xc5\xa1je dovoljene stopnje njihove vsebnosti v razli\xc4\x8dnih vrstah prehrambenih izdelkov in pija\xc4\x8d.\n_START_SECTION_\nPoliti\xc4\x8dna polemika\n_START_PARAGRAPH_\nLeta 1991, po prejemu anonimne prito\xc5\xbebe s strani industrije, je ameri\xc5\xa1ka FDA ozna\xc4\x8dila stevio kot "nevaren prehranski dodatek" in omejila njen uvoz. FDA je kot razlog navedla, da so "toksikolo\xc5\xa1ke informacije o stevii neustrezne, da bi dokazale njeno varnost". Ta odlo\xc4\x8dba je bila protislovna, saj so zagovorniki stevie izpostavili, da je s to utemeljitvijo FDA kr\xc5\xa1ila svoje lastne smernice, po katerih bi morali naravne snovi, ki so se uporabljale pred letom 1958 in glede katerih ni bilo poro\xc4\x8dil o ne\xc5\xbeelenih u\xc4\x8dinkih, na splo\xc5\xa1no prepoznati kot varne, dokler se tak\xc5\xa1na snov uporablja na isti na\xc4\x8din in v istem formatu kot pred letom 1958._NEWLINE_Za rastlino stevio kot naravno snov je patentna za\xc5\xa1\xc4\x8dita neprimerna. Proces pridobivanja njene "aktivne sestavine" pa bi ob izpolnjevanju vseh drugih pravnih zahtev lahko patentirali. Posledi\xc4\x8dno so bili od prepovedi uvoza leta 1991 trgovci in kupci stevie prepri\xc4\x8dani, da je FDA ravnala tako, kot je, zaradi pritiska industrije. Arizonski kongresnik Jon Kyl, kot primer, ocenil ukrepe FDA proti stevii kot " omejitev trgovine v korist industriji umetnih sladil." Za za\xc5\xa1\xc4\x8dito vlo\xc5\xbenika prito\xc5\xbebe je FDA izbrisala imena v originalni prito\xc5\xbebi, kar je bil njen odgovor na zahteve, vlo\xc5\xbeene v skladu z aktom o svobodi informacij._NEWLINE_Stevia je ostala prepovedana, dokler ni akt o zdravju in izobra\xc5\xbeevanju (Dietary Supplement Health and Education Act) prisilil FDA leta 1995, da spremeni svoje stali\xc5\xa1\xc4\x8de, da se dovoli uporabljati stevio kot prehrambeno dopolnilo, \xc4\x8deprav ne kot \xc5\xbeivilski aditiv \xe2\x80\x93 polo\xc5\xbeaj, ki kot menijo zagovorniki stevie, je protislovnen, saj hkrati ozna\xc4\x8duje stevijo kot varno in nevarno, odvisno od tega, kako se prodaja._NEWLINE_Nere\xc5\xa1ena ostajajo vpra\xc5\xa1anja o tem, ali lahko metaboli\xc4\x8dni procesi pri \xc5\xbeivalih iz stevie proizvedejo mutagen. Zgodnje \xc5\xa1tudije so spodbudile Evropsko komisijo, da je leta 1999 v Evropski uniji prepovedala uporabo stevie v prehrani, dokler se ne opravijo dodatne raziskave. Novej\xc5\xa1i podatki, zdru\xc5\xbeeni v evalvacijskem dokumentu o varnosti stevie, ki jo je leta 2006 objavila WHO, navajajo k temu, da so te politike lahko zastarele. Od leta 2008 je v Ruski federaciji kot prehranski dodatek dovoljen steviozid, in sicer "v minimalnem potrebnem odmerku"._NEWLINE_Decembra 2008 FDA "ni imela pripomb" na podelitev statusa na slo\xc5\xa1no varnega izdelka Truvii (razvili sta jo Cargill in Coca-Cola) ter PureVia (razvili sta jo PepsiCo in Whole Earth Sweetener Company, podru\xc5\xbenica Merisanta, ki obe vsebujeta rebaudiozid A pridobljen iz rastline stevia.'